**ТАНИЛЦУУЛГА**

*Эрүүл мэндийн тухай хуульд нэмэлт,*

*өөрчлөлт оруулах тухай*

*хуулийн төсөл*

Монгол Улсын Засгийн газраас Улсын Их хуралд Монгол Улсын 2020 оны Төсвийн тухай, Эрүүл мэндийн даатгалын сангийн 2020 оны төсвийн тухай, Нийгмийн даатгалын сангийн 2020 оны төсвийн тухай хуульд нэмэлт, өөрчлөлт оруулах тухай хуулийн төслүүдтэй хамт Эрүүл мэндийн салбарын санхүүжилтийн шинэчлэл хийх зорилгоор Эрүүл мэндийн тухай хууль, Эрүүл мэндийн даатгалын тухай хууль, Эмнэлгийн тусламж, үйлчилгээний тухай хууль, Эм, эмнэлгийн хэрэгслийн тухай хууль, Төсвийн тухай хуульд тус тус нэмэлт, өөрчлөлтүүдийг оруулахаар хамт өргөн мэдүүлж 2020 оны 8 дугаар сарын 28-ны өдрийн ээлжит бус чуулганаар хэлэлцэн баталсан.

Дээрх хуулийн өөрчлөлтүүдэд нийцүүлэн Эрүүл мэндийн салбарын шинэчлэлийг бүрэн гүйцэт хэрэгжүүлэх зорилгоор Эрүүл мэндийн тухай хуульд нэмэлт, өөрчлөлт оруулахаар нэмэлтээр судалж 2020 оны УИХ-ын намрын чуулганаар өргөн барьж хэлэлцүүлэхийг Засгийн газарт Монгол Улсын Их хурлын Нийгмийн бодлогын байнгын хорооны 2020 оны 10 дугаар сарын 27-ны өдрийн УИХ-09/4821 тоот албан бичгээр ирүүлсэн чиглэлийн дагуу Эрүүл мэндийн яамны зүгээс холбогдох тооцоолол, судалгаа хийж, хэлэлцүүлэг зохион байгуулсны үндсэн дээр дээрх хуулийн төсөлд нэмэлт, өөрчлөлт оруулах хуулийн төслийг бэлтгэлээ.

Эрүүл мэндийн тухай хуульд орж буй нэмэлт, өөрчлөлтийн голлох агуулгыг дурьдвал эрүүл мэндийн анхан шатны тусламж, үйлчилгээг сайжруулах, шинэ түвшинд хүргэх зорилгоор өрхийн эрүүл мэндийн төвийн эрх зүйн статусыг оновчтой болгож анхан шатанд ажиллаж байгаа эмч, эмнэлгийн мэргэжилтнүүд нь санхүүжилтийн үр шимээ хүртдэг, цалин урамшууллаа нэмэгдүүлдэг болгохын тулд одоогийн тодорхойгүй статусыг бусад хуулиудтай уялдуулан оновчтой тогтоохоор тусгасан. Өрхийн эрүүл мэндийн төвүүдийг статусаа оновчтой болгох, дахин бүртгүүлэх зэрэг бэлтгэл ажлыг хангах зорилгоор Эрүүл мэндийн тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийг мөн боловсрууллаа.

Түүнчлэн Эрүүл мэндийн тухай хуулийн дагуу төрийн болон орон нутгийн өмчит эмнэлгүүд нь санхүүжилтээ гүйцэтгэлээр нь авч эмнэлэг хагас бие даасан хэлбэрээр ажиллах замаар эмнэлгийн санхүүжилтээ нэмэгдүүлэх, цалин урамшууллаа нэмэгдүүлэх, үйлчилгээний чанараа сайжруулах боломж бүрдсэн хэдий ч Амаржих газар гэсэн статустай Улаанбаатар хотод үйл ажиллагаа явуулдаг гурван эмнэлгийг хуулийн хамрах хүрээнд орхигдсон байсныг оруулж, нэгдсэн эмнэлэг хэлбэрээр ажиллах, үйл ажиллагааг өргөх зорилгоор Эрүүл мэндийн тухай хууль, Эмнэлгийн тусламж, үйлчилгээний тухай хуулиудад нэмэлт, өөрчлөлт оруулахаар тусгасан болно.

Мөн Эрүүл мэндийн тусламж, үйлчилгээний төвлөрлийг бууруулах, анхан шатны эрүүл мэндийн байгууллагуудын тусламж, үйлчилгээг Эрүүл мэндийн даатгалын сангаас санхүүжүүлдэг болсонтой холбогдуулан өрх, сум, тосгоны эрүүл мэндийн төвүүдийг гүйцэтгэлээр санхүүжүүлэх, нэгдсэн эмнэлэг явах урсгалыг бууруулах зорилгоор Төсвийн тухай хуульд өөрчлөлт оруулахаар тооцож өргөн барилаа.

  Энэхүү хуулийн төсөл батлагдаж, хэрэгжсэнээр эрүүл мэндийн салбарын шинэчлэл бүрэн гүйцэт хэрэгжих, анхан шатлалын тусламж, үйлчилгээ сайжирч, ард иргэдэд хүндрэл чирэгдэлгүй тусламж үйлчилгээ үзүүлэх, эмнэлгийн тусламж, үйлчилгээний чанар, хүртээмжийг дээшлүүлэх зэрэг эерэг үр дагавартай байх болно.

МОНГОЛ УЛСЫН ЗАСГИЙН ГАЗАР